คลังเล็งต่ออายุลดภาษีดีเซลอีก1เดือน
"คลัง-พลังงาน" หารือเคาะลดภาษีน้ำมันดีเซลต่ออีก 1 เดือน หากราคาน้ำมันพุ่งไม่หยุดเล็งต่อให้ถึงเดือน มี.ค.
16 ม.ค. 2555

"คลัง-พลังงาน" หารือเคาะลดภาษีน้ำมันดีเซลต่ออีก 1 เดือน หากราคาน้ำมันพุ่งไม่หยุดเล็งต่อให้ถึงเดือน มี.ค.
นายบุญทรง เตริยาภิรมย์ รมช. คลัง เปิดเผยว่า ในสัปดาห์นี้จะหารือกับกระทรวงพลังงานเพื่อยืดอายุการลดภาษีสรรพสามิตน้ำมันดีเซลออกไปอีก 1 เดือน ไปจนถึง 29 ก.พ. 2555 เนื่องจากในวันที่ 31 ม.ค. 2555 จะครบกำหนดลดภาษีให้เหลือ 0.005 บาท/ลิตร จากอัตราที่จัดเก็บ 5.30 บาท/ลิตร
เหตุผลที่ต้องยืดลดภาษีออกไป กระทรวงพลังงานได้ปรับขึ้นราคาพลังงานทั้งระบบ ทั้งก๊าซ แอลพีจี เอ็นจีวี น้ำมันดีเซล และเบนซิน หากขึ้นภาษีน้ำมันดีเซลอีก ประชาชนจะได้รับผลกระทบมีภาระเพิ่มขึ้น
อย่างไรก็ตาม เมื่อถึง 29 ก.พ.2555 สถานการณ์ราคาน้ำมันยังไม่ดีขึ้น ก็อาจต้องขยายเวลาลดภาษีออกไปอีก 1 เดือน จนถึงมี.ค.2555
สำหรับการขยายเวลาการลดภาษีน้ำมันดีเซล ทำให้การเก็บภาษีของกรมสรรพสามิตหายไป 9,000 ล้านบาทต่อเดือน